Gaan buig die knie vir vermoorde boere | Netwerk24
Gaan buig die knie vir vermoorde boere
Deur Johan Botha, Hartenbos 30 Julie 2020 05:01
Francois Pienaar, Faf du Plessis en AB de Villiers is ikone in Suid-Afrika.
Toe buig hulle ook die knie en gee die swartmag-saluut.
My versoek aan hulle, wat waarskynlik deur baie ander ondersteun sal word: Hulle is mos manne en nie muise nie. Hulle moet die pad vat en 'n lang toer deur ons mooi land onderneem: Nampo-park, Hartswater, Zastron, Tulbagh, Stellenbosch, Reivilo en só kan ek voortgaan.
Gaan buig dáár, nie met 'n gebalde vuis nie, maar met 'n kruis in die hande en die oë hemelwaarts gerig, en bring eer aan al ons boere wat nie meer daar is nie. Boere wat gesorg het dat ons elke dag kos op die tafel het.
Hulle moenie aan my sê hulle het nie geld vir so 'n lang trippie nie. Hulle het darem seker elkeen 'n paar sent gekry om ten tyde­ van die Solidarity Cup die knie te buig.
Dankie aan die oud-Grey, Boeta Dippenaar, wat die guts gehad het om sy standpunt sonder vrees te stel. In die woorde van die digter Jan F.E. Celliers: Ek hou van 'n man wat sy man kan staan!